הצילום שירשיע את מל גיבסון?
אם חשבתם שמצבו של מל גיבסון הגיע לשפל המקסימלי בעקבות סדרת ההקלטות שפרסמה בשבועיים האחרונים זוגתו לשעבר אוקסנה גריגורייבה, בהן הוא מתועד כשהוא משמיע איומים, עלבונות שובינסטיים, הערות גזעניות ושאר תופינים, מגיע הצילום שפרסם אתמול אתר Radar Online ונועץ את מה שעשוי להיות המסמר האחרון (בינתיים) בארון הקבורה המטאפורי שלו (אם כי לאור נסיון העבר ממקרים אחרים, עדיין מוקדם להספיד את הקריירה שלו).
הצילום, שהוגש כראיה לבית המשפט שמטפל בסכסוך המשמורת על בתם המשותפת בת 8 החודשים ולמשטרת לוס אנג'לס החוקרת את הטענות של גריגורייבה על האלימות שגיבסון נקט כלפיה, מציגה את שתי שיניה הקדומות הפגועות של אוקסנה. התמונה צולמה לטענתה של אוקסנה ב-6 בינואר באחוזתו של גיבסון במליבו, לאחר שלטענתה חבט בפניה בעת שעמדה מולו כשהיא מחזיקה את התינוקת.
לדבריה של גריגורייבה, שפורסמו לראשונה לפני שבועיים לאחר שפנתה לבית המשפט בבקשה לצו הרחקה, מעוצמת המכה שספגה נגרם לה זעזוע מוח, הכתר על אחת משיניה הועף ממקומו והשן שלידה נשברה בחלקה. הטענות נתמכות בעדותו של רופא השיניים שטיפל באוקסנה לאחר המקרה ומסר למשטרה הצהרה על עדות לטראומה כתוצאה מפגיעה פיזית.
אם להאמין ל-Radar Online, נראה שלאוקסנה יש אפילו תחמושת רצינית יותר בקנה - לטענת האתר היא מחזיקה בצילומים המוכיחים כי בעת שתקף אותה, נפגעה גם התינוקת לוסיה, אז בת חודשיים, ונחבלה בפניה.
עורכי דינו של גיבסון, מצידם, מכחישים שהכה אותה וטוענים כי מדובר בנסיונות להטות את הכף לטובתה במאבק המשמורת ובקרב הפיננסי שמתנהל ביניהם. אנחנו קצת מוטרדים מהעליצות המוזרה של אוקסנה בתמונה ומכך שניתן בקלות לזייף תמונה כזו בפוטושופ, אבל אם היא אמיתית, לא היינו רוצים להתחלף עם מל גיבסון (וגם אם היא לא אמיתית, למען האמת).